Liderul nord-coreean Kim Jong Un a încercat o armă de foc în timpul unei inspecţii la o importantă bază de antrenament, îndemnându-şi armata să intensifice "exerciţiile de război real", a relatat joi presa oficială.
Îmbrăcat într-o jachetă de piele neagră, Kim Jong Un a vorbit cu soldaţi în uniforme de camuflaj şi puternic înarmaţi, a supravegheat exerciţii de tragere şi a inspectat arme, potrivit imaginilor publicate de agenţia de presă de stat KCNA.
În timpul vizitei sale de miercuri la această bază, situată într-o regiune din vestul ţării, Kim Jong Un a cerut armatei sale să "intensifice în mod constant exerciţiile de război real cu scopul de a-şi îmbunătăţi rapid capacităţile de luptă pentru a se pregăti (într-o) manieră perfectă pentru război", a precizat KCNA.
Aceste declaraţii au loc într-un moment în care Seulul şi Washingtonul desfăşoară exerciţii militare comune, cunoscute sub numele de "Freedom Shield". Acestea includ exerciţii de interceptare a rachetelor şi trageri reale.
Phenianul a calificat exerciţiile drept "nesăbuite", ameninţând că îi va face pe aliaţii săi să plătească un "preţ greu".
Fotografiile KCNA îl arată, de asemenea, pe liderul nord-coreean aplaudat de soldaţi care îi "promit o loialitate profundă" în "lupta sacră pentru securitatea ţării".
Phenianul, care dispune de arme nucleare, a efectuat deja teste de armament ca răspuns la exerciţii comune de această natură.
Seulul a declarat marţi că armata sa este pe deplin pregătită pentru orice provocări din partea Coreei de Nord.
De la începutul anului, Phenianul a clasificat Coreea de Sud drept "principalul său inamic", a închis agenţiile dedicate reunificării şi dialogului intercoreean şi a ameninţat cu războiul pentru orice încălcare, oricât de minoră, a teritoriului său.
În februarie, liderul nord-coreean a declarat că nu va ezita să "anihileze" Coreea de Sud dacă va fi atacată.